**Csemő Község Önkormányzata Képviselő-testületének .../2023. (III. 21.) önkormányzati rendelete**

**az avar és kerti hulladék nyílttéri égetésének szabályairól**

Csemő Község Önkormányzatának Képviselő-testülete a környezet védelmének általános feltételeiről szóló [1995. évi LIII. törvény 48. § (4) bekezdés b) pont](https://njt.hu/jogszabaly/1995-53-00-00#SZ48@BE4@POB)jában kapott felhatalmazás alapján, [az Alaptörvény 32. cikk (2) bekezdés](https://njt.hu/jogszabaly/2011-4301-02-00#CA32@BE2)ében meghatározott feladatkörben eljárva, a következőket rendeli el:

**1. §** (1) A rendelet hatálya Csemő község közigazgatási területére terjed ki.

(2) A rendelet hatálya erdőterületre nem terjed ki.

(3) A rendelet személyi hatálya valamennyi természetes és jogi személyre, jogi személyiséggel nem rendelkező szervezetre kiterjed.

**2. §** A rendelet alkalmazása szempontjából avar és kerti hulladék: a kert használata során keletkező és további hasznosításra nem kerülő növényi maradvány, pl. lehullott falomb, gyökérmaradvány, nyesedék, kaszálék, egyéb növényi maradvány (a továbbiakban: kerti hulladék).

**3. §** A kerti hulladék ártalmatlanításáról elsősorban hasznosítással vagy komposztálással kell gondoskodni.

**4. §** (1) Az ingatlan tulajdonosa, használója külön engedély nélkül bármely lakóövezeti ingatlanán égethet kerti hulladékot rendeletben foglalt szabályok és korlátozások betartása mellett.

(2) Csemő község lakossága és a levegő tisztasága védelme érdekében a kerti hulladék égetése

a) kizárólag megfelelő légköri viszonyok esetén,

b) április 1. napjától november 30. napjáig,

c) csütörtökön 1700 és 1900 óra,

d) szombaton 900 és 1130 óra

között engedélyezett.

(3) Tilos kerti hulladékot égetni *a munka törvénykönyvéről szóló*[2012. évi I. törvény 102. § (1) bekezdés](https://njt.hu/jogszabaly/2012-1-00-00#SZ102@BE1)ében meghatározott munkaszüneti napon.

(4) Erősen párás, ködös időben, tilos az égetés, továbbá tüzet gyújtani csak szélcsendes időben szabad.

(5) Hatóság által elrendelt általános tűzgyújtási tilalom alól e rendelet nem ad felmentést.

**5. §** (1) A kerti hulladék égetése csak megfelelően kialakított helyen, a vagyon és személyi biztonságot nem veszélyeztető módon, az emberi egészség és környezet károsítása nélkül történhet.

(2) A helyben keletkezett kerti hulladék égetését ingatlanon belül kell végrehajtani, közterületet, vagy más ingatlanát erre a célra igénybe venni tilos.

(3) Tilos égetni a szomszédos telken lévő épülettől 10 m, saját telken lévő épülettől 5 m távolságon belül.

(4) A kerti hulladék égetését úgy kell végezni, hogy a környezetet zavaró, ingerlő füst, bűz, pernye, korom, hőterhelés hatása ne álljon fenn, valamint tűz- és robbanásveszélyt ne jelentsen.

(5) Az égetésre szánt kerti hulladékot előzetesen szikkasztani, szárítani kell. Égetni csak úgy szabad, hogy a keletkező hő és füst az égetés környezetében lévő zöld növényeket (pl. fát, bokrot, zöldfelületet stb.) ne károsítsa.

(6) Az égetésre előkészített kerti hulladék nem tartalmazhat más hulladékfajtát (pl. háztartási, ipari eredetű vagy veszélyes hulladékot, műanyagot, gumit, vegyszert, festéket, permetszert, ezek maradékait és csomagoló anyagait, elhullott állatot stb.).

(7) Az égetés kis adagokban, a tűzvédelmi előírások szigorú betartása mellett, kizárólag felügyelettel történhet.

(8) A kerti hulladék égetése az ingatlan tulajdonosának tudtával és jóváhagyásával végezhető. Az égetést kizárólag cselekvőképes nagykorú személy végezheti, aki nem áll szeszesital, vagy egyéb, a cselekvőképességet befolyásoló anyag vagy szer hatása alatt.

(9) A tűz folyamatos őrzéséről és veszély esetén annak eloltásáról az égetést végző köteles gondoskodni. A tüzet magára hagyni tilos. Az égetés helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, azonnal eloltható, így különösen kerti locsolótömlőt, vagy legalább 50 liter vizet edényben, tűz oltására alkalmas tűzoltó készüléket, lapátot, ásót, vasvillát vagy egyéb kézi szerszámot.

(10) Amennyiben a tűz elterjed, és az égetést végző azt nem tudja megfékezni, köteles haladéktalanul bejelenteni a tűz terjedését a tűzoltóságnak. Bejelentés után az égetést végző köteles az égetés helyszínén tartózkodni a tűzoltóság megérkezéséig.

(11) Amennyiben az égetéssel járó hatásokat (pl. füst, bűz, pernye, korom, hőterhelés stb.) felerősítő időjárási körülmény alakul ki, az égetést végző köteles a tüzet azonnal eloltani.

(12) Az égetés befejezésével az égetést végző köteles a tüzet eloltani, a parázslást - vízzel, földtakarással, kéziszerszámok használatával - megszüntetni, a helyszínt és annak környezetét tűzvédelmi szempontból átvizsgálni, és minden olyan körülményt megszüntetni, ami tüzet okozhat.

(13) Jogszabálytól eltérő tűzgyújtási tevékenység *a tűzvédelmi hatósági feladatokat ellátó szervezetekről, a tűzvédelmi bírságról és a tűzvédelemmel foglalkozók kötelező élet- és balesetbiztosításáról szóló*[259/2011. (XII. 7.) Korm. rendelet](https://njt.hu/jogszabaly/2011-259-20-22) alapján tűzvédelmi bírságot von maga után.

**6. §** (1) Tilos az égetés folyamatának gyorsítása céljából bármilyen segédanyag (pl.: benzin, gázolaj, hígító) használata.

(2) Tilos a kerti hulladék égetése elektromos, távközlési és gázvezetékek 10 méteres övezetén belül.

(3) Tilos olyan időszakban égetni, amikor az erre feljogosított szerv a település területén vízkorlátozást rendel el, vagy az égetés helyszínén a vízszolgáltatás bármely okból korlátozott vagy szünetel.

**7. §** Ez a rendelet 2023. április 1-jén lép hatályba.

Csemő, 2023. ...............

|  |  |
| --- | --- |
| ........................................... | ........................................... |
| dr. Kovács Tímea  jegyző | dr. Lakos Roland  polgármester |

A rendelet kihirdetve 2023. ......................................

Csemő, 2023. ...................................

Dr. Kovács Tímea

jegyző