

**Tárgy: az avar és kerti hulladék nyílttéri égetésének szabályairól szóló rendelet megalkotásáról**

**ELŐTERJESZTÉS**

**Csemő Község Képviselő-testületének**

**2023. március 21-én tartandó ülésére**

**Tisztelt Képviselő-testület!**

2020. decemberében az Országgyűlés módosította a környezet védelmének általános szabályairól szóló 1995. évi LIII. törvényt (a továbbiakban: környezetvédelmi törvény), így **2021. január 1-jétől törlésre került az a rendelkezés, amely alapján az önkormányzatok rendeletben szabályozhatják az avarégetést, így általánossá vált volna a kerti zöldhulladék és avar égetési tilalom az egész országban.** A törvénymódosítás célja a levegő minőségének javítása, ezáltal a lakosság egészségének védelme, hiszen a levegőminőség alakulásában kiemelt szerepe van az avar és a kerti hulladék égetésének.

2020. december 31. napjával hatályát vesztette volna minden, az avar és kerti hulladék nyílttéri égetéséről szóló önkormányzati rendelet, amely szabályozta a települések közigazgatási területén a kerti zöldhulladék és avarégetést, azonban az élet- és vagyonbiztonságot veszélyeztető tömeges megbetegedést okozó humánjárvány következményeinek megelőzésére, illetve azok elhárítására hozott döntések nagymértékben befolyásolták az eredeti elképzelést, illetve annak megvalósítását.

**A veszélyhelyzet ideje alatt alkalmazandó, levegőminőséggel összefüggő szabályokról szóló 549/2020. (XII. 2.) Korm. rendelet a veszélyhelyzet végéig meghagyta ezt a jogot a települési önkormányzatoknak.** A rendelet a koronavírus-járvány miatt bevezetett veszélyhelyzet idején alkalmazandó, levegőminőséggel összefüggő szabályokról szól, tartalma alapján a veszélyhelyzet megszűnéséig továbbra is a települési önkormányzatok hatáskörében maradt „a háztartási tevékenységgel okozott légszennyezésre vonatkozó egyes sajátos, az avar és kerti hulladék égetésére vonatkozó szabályok rendelettel történő megállapítása”.

Figyelemmel arra, hogy évente számtalan lakossági bejelentés érkezik a tűzgyújtásokkal kapcsolatban, továbbá elismerve azt, hogy a zöldhulladék égetése a levegő minőséget nagymértékben rontja, Csemő Község Képviselő-testülete úgy döntött, hogy nem él a kormányrendelet adta felhatalmazással, így **a zöldhulladék égetése a veszélyhelyzet idején is tilos volt a településen.**  A magasabb szintű (törvény, kormányrendelet) szabályozás is abba az irányba mutatott, hogy nemcsak a környezetvédelemi szempontok, hanem a jogbiztonság szempontjából is ez a helyes döntés, mivel így a lakosság hozzá tud szokni a korlátozáshoz, és ki tudja alakítani a számára megfelelő gyakorlatot a zöldhulladék megsemmisítésére (komposztálás, hulladékudvarba szállítás). Ennek szellemében a 2020. évben előterjesztett, majd a veszélyhelyzet miatt elmaradt testületi ülések, a környezetvédelmi szakigazgatási szerv véleményezési kötelezettsége miatt végül 2022. februárjában elfogadott környezetvédelmi rendelet sem tartalmaz szabályozást az avar- és hulladék égetésére.

**2021. december 01-jétől lépett hatályba az a módosítás, mely a korábban törölt felhatalmazást visszahelyezte a környezetvédelmi törvénybe, azaz az avar és kerti hulladék égetésére vonatkozó szabályok rendelettel történő megállapítására ismét felhatalmazást kaptak az önkormányzatok.**

A felhatalmazással a legtöbb önkormányzat élt, és újra hatályba léptették a korábban hatályon kívül helyezett rendelkezéseket, vagy szűkebb keretek között, de engedélyezték az avar és kerti hulladék égetését.

Jelen előterjesztés keretében az avar és kerti hulladék égetésének a korábbinál szűkebb keretek között történő engedélyezésére teszek javaslatot, amit az alábbiakkal indokolok:

Hazánkban széles körben elterjedt a zöldhulladék égetése, ennek a több évszazada fennálló „szokásnak” a megváltoztatása még abban az esetben is nehéz és akár éveken át tartó folyamat lenne, ha a magasabb szintű jogszabályok egyértelműen és következetesen tiltanák azt.

Bár az elmúlt két évben a település területén a következetes tiltás volt érvényben, ez mégsem váltotta be a hozzáfűzött reményeket, azaz a lakossági bejelentések száma nem csökkent. A lakosságot – érthetően – a médiában hallott, sokszor egymásnak ellentmondó információk összezavarták, többen gondolták, hogy a veszélyhelyzet idején szabad égetni, annak ellenére, hogy a helyi szabályozásról az általunk elérhető eszközökön próbáltuk informálni az itt élőket.

**Az elmúlt két évben bebizonyosodott, hogy a zöldhulladék égetése helyben „szokás” és „gyakorlat”, ezért a helyi jogalkotásnak erre kell reagálnia, oly módon, hogy az avar és zöldhulladék égetését szabályozza, keretek közé foglalja, így lehetővé téve, hogy aki átlépi a szabályozás kereteit számonkérhető, szankcionálható legyen.**

Az Országos Tűzvédelmi Szabályzatról szóló 54/2014. (XII. 5.) BM rendelet értelmében tilos belterületen szabadtéri égetést végezni, kivéve, ha azt más jogszabály – így különösen önkormányzati rendelet – megengedi*.*Abban az esetben, ha belterületen szabadtéri égetést végeznek, és a települési önkormányzat azt rendeletében nem engedélyezte, vagy engedélyezte, de az égetést nem a rendeletben meghatározott napon vagy időpontban végezték, a tűzvédelmi hatóság ellenőrzést végez és meg kell indítania a tűzvédelmi hatósági eljárást, vagy helyszíni bírságot kell kiszabni a szabálytalanságot elkövetővel szemben, ha az ügyfél azt a helyszínen elismeri. A fentiek alapján a szabálytalanságot elkövetővel szemben az illetékes Katasztrófavédelmi Kirendeltség 20.000 – 60.000 Forintig terjedő tűzvédelmi bírságot szabhat ki.

Kérem a Tisztelt Képviselő-testületet, hogy a mellékelt rendelet-tervezetet megtárgyalni és elfogadni szíveskedjen.

Csemő, 2023. március 17.

Dr. Kovács Tímea

jegyző